  vk.com (MEREMA - Этнографическая фольклорная студия) Майя Бывальцева 0+ 18-22 оштолэзе Удмуртиын мордва калыклэн (мокша но эрзя) лулчеберетэзлы сӥзем арня ортчоз. Йылпумъясь ужрадэ Саранскысь аспӧртэм фольклор коллективез возьмало. Со сярысь Калыкъёслэн эшъяськон юртсылэн пресс-службаез ивортӥз. Арня «Минь эрзят ды мокшот» адыӟытонэн кутскоз. Удмуртиысь Калыкъёслэн эшъяськон юртазы радъяськись возьматонын мордва калыклэн историеныз, йӧскалык дӥськутлэн чеберлыкеныз, куке но удмурт шаере вуэм но выль дорзэс азинтон понна трос тршем муртъёсын тодматскыны луоз. Со сяна, Ижкарысь Ф. Васильев нимо лыдӟетъюртын мордва литературалы сӥзем адӟытон усьтӥськоз. Удмуртиысь мордваослэн «Умарина» йӧскалык огазеяськонзылэн азьветлӥсьёсыныз но «Валдолей» фольклор ансамблен крезьгуро-кылбуро ӝыт ортчоз. Крезьгуръя элькун колледжысь студентъёс понна мордва фольклоръя мастер-класс радъяськоз. Арня Калык крезьгур удысын Russian World Music Awards премилэн «Лучший аутентичный проект» номинацияз вормисьлэн –  Саранскысь фольклоръя MEREMA этнографи студилэн концертэныз йылпумъяськоз. Коллектив йӧскалык сямъёсты улӟытэ но соосты калык пӧлын вӧлмытэ. Артистъёс мордва кырӟанъёсты вашкала сямен быдэстон амалэз возьмато. 21-тӥ оштолэзе соосты Сарапулысь «Электрон» культура дворецын кылзыны луоз, 22-тӥ оштолэзе – Удмуртиысь Калыкъёслэн эшъяськон юртазы. Тодэ вайытом, Россиысь калыкъёслэн лулчеберет кылёсбурзылэн арез улсын Глазкарысь тодосъя В. Г. Короленко нимо лыдӟетъюрт «Я горжусь своей национальностью» челленӝ лэзиз. Ужрад 4-тӥ куартолэзёзь мыноз. Тегъёс: Удмуртия финн-угоркалыкъёс Лулчеберет Сарапул Ижкар  